b'\n_START_ARTICLE_\nJukka M\xc3\xa4kel\xc3\xa4 (kuvataiteilija)\n_START_PARAGRAPH_\nJukka Pekka M\xc3\xa4kel\xc3\xa4 (31. hein\xc3\xa4kuuta 1949 Jyv\xc3\xa4skyl\xc3\xa4 \xe2\x80\x93 6. helmikuuta 2018 Fiskari, Raasepori) oli suomalainen kuvataiteilija. H\xc3\xa4n kuului suomalaisen postmodernismin ja uusekspressionismin k\xc3\xa4rkihahmoihin.\n_START_SECTION_\nHenkil\xc3\xb6historia\n_START_PARAGRAPH_\nM\xc3\xa4kel\xc3\xa4 opiskeli Taideteollisessa oppilaitoksessa 1967\xe2\x80\x931968 ja Suomen Taideakatemian koulussa 1968\xe2\x80\x931972 Helsingiss\xc3\xa4. H\xc3\xa4n toimi my\xc3\xb6s asiantuntijateht\xc3\xa4viss\xc3\xa4, kuten Wihurin rahaston taideostolautakunnassa.\n_START_SECTION_\nTaiteellinen tuotanto\n_START_PARAGRAPH_\nM\xc3\xa4kel\xc3\xa4 on tehnyt suurikokoisia hillityn v\xc3\xa4risi\xc3\xa4 ekspressionistisia akryylimaalauksia, jotka liikkuvat abstraktin ja luontovaikutelman rajamailla. Maalausten l\xc3\xa4ht\xc3\xb6kohtana ovat usein vesi, lumi ja peruskallio. H\xc3\xa4n on ty\xc3\xb6st\xc3\xa4nyt my\xc3\xb6s metalligrafiikkaa. L\xc3\xa4pimurtonsa M\xc3\xa4kel\xc3\xa4 teki 1970-luvulla v\xc3\xa4h\xc3\xa4eleisen konstruktivistisilla t\xc3\xb6ill\xc3\xa4\xc3\xa4n, 1980-luvulla h\xc3\xa4n her\xc3\xa4tti laajaa huomiota rosoisilla, ekspressionistisilla t\xc3\xb6ill\xc3\xa4\xc3\xa4n. 1990-luvulla taiteilijan ote keveni muuttuen herk\xc3\xa4ksi, graafisemmaksi ja "estetistisemm\xc3\xa4ksi". 2000-luvulla M\xc3\xa4kel\xc3\xa4n t\xc3\xb6iss\xc3\xa4 alkoivat korostua v\xc3\xa4rit, voimakkaampi viiva sek\xc3\xa4 maalipinnan p\xc3\xa4\xc3\xa4lle liimattu japaninpaperi._NEWLINE_M\xc3\xa4kel\xc3\xa4n teoksia oli esill\xc3\xa4 laajassa n\xc3\xa4yttelyss\xc3\xa4 Merkki ja ele \xe2\x80\x93 maalauksia kolmelta vuosikymmenelt\xc3\xa4 Kiasmassa 1999. Laaja katsaus M\xc3\xa4kel\xc3\xa4n uudempaan tuotantoon n\xc3\xa4htiin Helsingin Taidehallissa Herkkyys ja voima -suurn\xc3\xa4yttelyss\xc3\xa4 syksyll\xc3\xa4 2015. _NEWLINE_M\xc3\xa4kel\xc3\xa4 sai Valtion taidepalkinnon 1977 ja 1981, ja Pro Finlandia -mitali h\xc3\xa4nelle my\xc3\xb6nnettiin 2007. H\xc3\xa4n edusti Suomea Venetsian biennaalissa 1988. Taiteilijael\xc3\xa4ke my\xc3\xb6nnettiin M\xc3\xa4kel\xc3\xa4lle 2013.'